

VLADA REPUBLIKE HRVATSKE

Zagreb, 25. siječnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Središnji državni ured za demografiju i mlade  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Savjeta za mlade Vlade Republike Hrvatske  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 24. stavaka 1. i 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**O D L U K U**

**o osnivanju Savjeta za mlade Vlade Republike Hrvatske**

**I.**

Ovom Odlukom osniva se Savjet za mlade Vlade Republike Hrvatske (u daljnjem tekstu: Savjet), određuju zadaće i sastav Savjeta, te uređuju druga pitanja iz djelokruga rada Savjeta.

**II.**

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.

**III.**

Savjet je savjetodavno tijelo Vlade Republike Hrvatske sa zadaćom sudjelovanja u razvoju javnih politika koje utječu na mlade.

U ostvarivanju svoje zadaće Savjet osobito:

1. sudjeluje u kontinuiranom praćenju i analizi javne politike koja se odnosi i/ili utječe na mlade u Republici Hrvatskoj

2. sudjeluje u davanju mišljenja Vladi Republike Hrvatske o nacrtima propisa od osobitog značenja za unaprjeđivanje položaja mladih

3. prati rad ministarstava i drugih tijela državne uprave u provedbi, praćenju i vrednovanju politika za mlade u okviru njihove nadležnosti, te s tim u vezi, daje mišljenja i preporuke

4. prati razvoj udruga mladih i za mlade i daje preporuke za unaprjeđenje njihovog rada i sustava potpore

5. daje preporuke za razvoj politika za mlade i uključivanje mladih na lokalnoj, područnoj (regionalnoj), nacionalnoj i međunarodnoj razini u ostvarivanju tih politika

6. prati pojavnosti u društvu od značaja za mlade i predlaže mjere u vezi s njima

7. osigurava kontinuirani dijalog državnih tijela, tijela državne uprave, organizacija civilnoga društva, savjeta mladih i akademske zajednice, medija i drugih predstavnika zainteresirane javnosti o unaprjeđenju položaja mladih u Republici Hrvatskoj

8. izvršava zadaće kojima se ostvaruje osnovna svrha djelovanja Savjeta, radi stvaranja poticajnog okruženja za unaprjeđenje položaja mladih.

Savjet se sastaje po potrebi, a najmanje jednom u šest mjeseci.

Sjednice Savjeta saziva predsjednik Savjeta.

**IV.**

Savjet čine:

– državni tajnik Središnjeg državnog ureda za demografiju i mlade

– predstavnik Središnjeg državnog ureda za demografiju i mlade

– predstavnik Ureda predsjednika Vlade Republike Hrvatske

– predstavnik Ministarstva znanosti i obrazovanja

– predstavnik Ministarstva rada, mirovinskoga sustava, obitelji i socijalne politike

– predstavnik Ministarstva gospodarstva i održivog razvoja

– predstavnik Ministarstva zdravstva

– predstavnik Ministarstva kulture i medija

– predstavnik Ministarstva prostornoga uređenja, graditeljstva i državne imovine

– predstavnik Ministarstva pravosuđa i uprave

– predstavnik Ministarstva regionalnoga razvoja i fondova Europske unije

– predstavnik Ministarstva vanjskih i europskih poslova

– predstavnik Ministarstva turizma i sporta

– predstavnik Središnjeg državnog ureda za razvoj digitalnog društva

– predstavnik Središnjeg državnog ureda za Hrvate izvan Republike Hrvatske

– predstavnik Ureda za udruge

– predstavnik Ureda za ljudska prava i prava nacionalnih manjina

– predstavnik Ureda za ravnopravnost spolova

– predstavnik Hrvatske zajednice županija

– predstavnik Udruge gradova u Republici Hrvatskoj

– predstavnik Hrvatske zajednice općina

– hrvatski mladi delegat pri organizaciji Ujedinjenih naroda

– predstavnik Savjeta mladih Republike Hrvatske

– dva predstavnika znanstvenih i obrazovnih ustanova

– predstavnik Hrvatskog studentskog zbora

– predstavnik Nacionalnog vijeća učenika Republike Hrvatske

– osam predstavnika udruga mladih i za mlade.

Svaki član Savjeta ima svoga zamjenika koji ga mijenja u slučaju odsutnosti, odnosno spriječenosti.

Članovi Savjeta iz stavka 1. ove točke za tijela državne uprave i urede Vlade Republike Hrvatske su predstavnici na razini rukovodećih državnih službenika.

Savjet ima predsjednika i zamjenika predsjednika.

Predsjednika Savjeta biraju svi članovi Savjeta iz reda predstavnika udruga mladih i za mlade, na njihov prijedlog.

Predsjednik Savjeta mora biti osoba ispod navršenih 30 godina života.

Državni tajnik Središnjeg državnog ureda za demografiju i mlade zamjenik je predsjednika Savjeta.

Članovi Savjeta i zamjenici članova Savjeta iz reda predstavnika udruga mladih i za mlade, moraju biti osobe u dobi od 15 do navršenih 30 godina života.

Predsjednik, članovi Savjeta i njihovi zamjenici imenuju se na dvije godine i mogu biti ponovno imenovani.

**V.**

Članove i zamjenike članova Savjeta imenuje Vlada Republike Hrvatske.

Članovi Savjeta i zamjenici članova Savjeta, predstavnici tijela državne uprave i ureda Vlade Republike Hrvatske, Udruge gradova u Republici Hrvatskoj, Hrvatske zajednice općina i Hrvatske zajednice županija imenuju se na prijedlog čelnika tih tijela.

Članovi Savjeta i zamjenici članova Savjeta, predstavnici znanstvenih i obrazovnih ustanova, predstavnik Hrvatskog studentskog zbora i predstavnik Nacionalnog vijeća učenika Republike Hrvatske, imenuju se na prijedlog ministra nadležnog za znanost i obrazovanje.

Član Savjeta i zamjenik člana Savjeta, predstavnici Savjeta mladih Republike Hrvatske, imenuju se na prijedlog Središnjeg državnog ureda za demografiju i mlade, temeljem provedenog postupka odabira Savjeta mladih Republike Hrvatske.

Člana Savjeta i zamjenika člana Savjeta iz stavka 4. ove točke biraju članovi Savjeta mladih Republike Hrvatske većinom glasova svih članova.

Članovi Savjeta i zamjenici članova Savjeta, predstavnici udruga mladih i za mlade, imenuju se na prijedlog Središnjeg državnog ureda za demografiju i mlade, temeljem provedenog postupka odabira, a sukladno Kriterijima za članstvo u Savjetu.

**VI.**

Savjet donosi Poslovnik o svome radu.

Savjet ima tajnika koji se imenuje iz redova državnih službenika Središnjeg državnog ureda za demografiju i mlade.

**VII.**

Po potrebi, na poziv predsjednika Savjeta, u radu Savjeta, mogu sudjelovati predstavnici drugih nadležnih tijela i institucija, stručnjaci iz pojedinih područja vezanih za mlade i rad s mladima te predstavnici općinskih, gradskih i županijskih savjeta mladih, bez prava glasa.

U provedbi svojih zadaća Savjet može osnivati stalne i povremene radne skupine.

**VIII.**

Savjet na kraju mandata podnosi izvješće o svome radu Vladi Republike Hrvatske.

**IX.**

Stručne i administrativne poslove za Savjet obavlja Središnji državni ured za demografiju i mlade.

Sredstva za rad Savjeta osiguravaju se iz sredstava državnog proračuna Republike Hrvatske na poziciji Središnjeg državnog ureda za demografiju i mlade.

**X.**

Članovi Savjeta ne primaju naknadu za rad u Savjetu, ali imaju pravo na naknadu troškova nastalih sudjelovanjem u aktivnostima Savjeta.

**XI.**

Rad Savjeta je javan.

Javnost rada Savjeta osigurava se kroz mrežnu stranicu Središnjeg državnog ureda za demografiju i mlade, službene publikacije Središnjeg državnog ureda za demografiju i mlade i primjenu Zakona o pravu na pristup informacijama („Narodne novine“, br. 25/13., 85/15. i 69/22.).

**XII.**

Kriterije za članstvo u Savjetu iz točke V. ove Odluke donijet će državni tajnik Središnjeg državnog ureda za demografiju i mlade, najkasnije u roku od 30 dana od dana stupanja na snagu ove Odluke.

**XIII.**

Središnji državni ured za demografiju i mlade će o ovoj Odluci obavijestiti tijela iz točke IV. stavka 1. ove Odluke u roku od osam dana od dana stupanja na snagu ove Odluke.

Tijela iz točke V. stavaka 2. i 3. ove Odluke će u roku od 30 dana od dana primitka obavijesti iz stavka 1. ove točke predložiti članove i zamjenike članova Savjeta i o tome obavijestiti Ured predsjednika Vlade Republike Hrvatske i Središnji državni ured za demografiju i mlade.

Tijelo iz točke V. stavka 4. ove Odluke će u roku od 30 dana od dana primitka obavijesti iz stavka 1. ove točke provesti postupak odabira člana i zamjenika člana Savjeta i o tome obavijestiti Središnji državni ured za demografiju i mlade.

Središnji državni ured za demografiju i mlade će u roku od 30 dana od dana stupanja na snagu Kriterija za članstvo iz točke XII. ove Odluke predložiti imenovanje članova Savjeta i zamjenika članova Savjeta iz točke V. stavka 6. ove Odluke.

**XIV.**

Danom stupanja na snagu ove Odluke stavlja se izvan snage Odluka o osnivanju Savjeta za mlade („Narodne novine“, broj 26/21.).

**XV.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb, --.--. 2024.

PREDSJEDNIK

mr. sc. Andrej Plenković

**O B R A Z L O Ž E N J E**

Vlada Republike Hrvatske je na sjednici održanoj 06. rujna 2012. godine („Narodne novine“, broj 102/12) donijela Odluku o osnivanju Savjeta za mlade, kao savjetodavnog tijela Vlade Republike Hrvatske, kojem je zadaća sudjelovanje u razvoju javnih politika za mlade. Od 2012. godine mijenjao se sastav članstva – predstavnika tijela države uprave, s ciljem usklađivanja s ustrojem i djelokrugom tijela državne uprave, uz određene tehničke izmjene. Odlukom Vlade Republike Hrvatske o osnivanju Savjeta za mlade od 11. ožujka 2021. godine („Narodne novine“, broj 26/21) povećan je broj predstavnika udruga i organizacija mladih i za mlade u tom savjetodavnom tijelu Vlade kao i predstavnika tijela državne uprave i ureda Vlade Republike Hrvatske.

Donošenjem Zakona o izmjenama i dopunama Zakona o savjetima mladih („Narodne novine“, broj 83/23) (dalje u tekstu Zakon), nužno je odredbe Odluke o osnivanju Savjeta za mlade uskladiti s odredbama navedenog Zakona. Naime, temeljem članka 25.a do 25.e Zakona osniva se Savjet mladih Republike Hrvatske čiji predstavnik sudjeluje u radu Savjeta za mlade Vlade Republike Hrvatske.

Prijedlog Odluke o osnivanju Savjeta za mlade Vlade Republike Hrvatske u odnosu na važeću Odluku o osnivanju Savjeta za mlade („Narodne novine“, broj 26/21) donosi promjene u smislu broja članova Savjeta za mlade Vlade Republike Hrvatske na način da se isti povećava za dva, sa 33 na 35, odnosno u sastav Savjeta za mlade Vlade Republike Hrvatske imenuje se predstavnik Savjeta mladih Republike Hrvatske, koji se izabire u skladu s odredbama Zakona i predstavnik Središnjeg državnog ureda za Hrvate izvan Republike Hrvatske, koji se imenuje na prijedlog čelnika tog tijela.

Republika Hrvatska, kao i mnoge druge zemlje diljem svijeta, suočava se s primjetnim globalnim demografskim izazovima već godinama, što izravno i neizravno pogađa i populaciju mladih. Suočavanje s prevladavajućim demografskim trendovima zahtijeva cjeloviti pristup i međusektorsku suradnju te smatramo nužnim doprinos Središnjeg državnog ureda za Hrvate izvan Republike Hrvatske u pitanjima od značaja za mlade.

U sastav Savjeta za mlade Vlade Republike Hrvatske, kao članovi i njihovi zamjenici, imenuju se kao i dosad predstavnici tijela državne uprave i ureda Vlade Republike Hrvatske, Udruge gradova u Republici Hrvatskoj, Hrvatske zajednice općina i Hrvatske zajednice županija, na prijedlog čelnika tih tijela, a predstavnici znanstvenih i obrazovnih ustanova imenuju se na prijedlog Središnjeg državnog ureda za demografiju i mlade, temeljem prijedloga čelnika tih ustanova. Predstavnici udruga mladih i za mlade imenuju se na prijedlog Središnjeg državnog ureda za demografiju i mlade, temeljem provedenog postupka odabira, sukladno Kriterijima za članstvo u Savjetu za mlade Vlade Republike Hrvatske.

Kao zadaće Savjeta za mlade Vlade Republike Hrvatske i dalje ostaju sudjelovanje u kontinuiranom praćenju i analizi javnih politika koje se odnose i/ili utječu na mlade u Republici Hrvatskoj i davanju mišljenja Vladi Republike Hrvatske o nacrtima propisa od osobitog značenja za unaprjeđivanje položaja mladih; praćenju rada institucija državne uprave i lokalne i područne samouprave u području politika za mlade te davanje mišljenja i preporuka za unapređivanje njihovog rada u sektoru. Savjet za mlade Vlade Republike Hrvatske će pratiti razvoj udruga mladih i za mlade kao i pojavnosti i trendove u društvu od značaja za mlade i predlagati mjere u vezi s njima.

Sredstva za rad osiguravaju se u Državnom proračunu Republike Hrvatske na pozicijama Središnjeg državnog ureda za demografiju i mlade, koji obavlja i stručne i administrativne poslove za Savjet za mlade Vlade Republike Hrvatske.

Donošenjem predmetne Odluke, određuje se da se stupanjem na snagu ove Odluke stavlja van snage Odluka o osnivanju Savjeta za mlade („Narodne novine“, broj 26/21).

Slijedom navedenog, predlaže se Vladi Republike Hrvatske donošenje ove Odluke kojom bi se omogućio nastavak aktivnog sudjelovanja mladih i svih relevantnih dionika u razvoju i praćenju javnih politika koje utječu na unapređenje kvalitete života mladih.